HU
C 193/34
Az Európai Unió Hivatalos Lapja
2022.5.12.
Az eredeti rendelkezést kiegészítették annak egyértelművé tétele érdekében, hogy a tejesbárányra vonatkozik, továbbá a szöveg kiegészült a rendelkezés vágóbárányra vonatkozó párjával.
A tejesbárányok esetében fennmarad az antibiotikumok használatának tilalma, a vágóbárányok esetében azonban a felmerülő betegségektől függően megengedett a használatuk, de kizárólag állatorvosi rendelvényre és az e termékek használatára vonatkozóan jogszabályban előírt határidők betartásával úgy, hogy a kezelés vége és a levágás között akkor is kötelező legalább 7 napot várni, ha az adott kezelés nem igényel 7 napos élelmezés-egészségügyi várakozási időt.
Az ilyen kezelések a vágóbárányok esetében engedélyezettek, mivel ezek az állatok idősebbek, ezért potenciálisan jobban ki vannak téve az olyan betegségeknek, amelyek antibiotikumok használatát teszik szükségessé.
A termékleírás e módosítása nincs hatással az egységes dokumentumra.
Az alábbi fejezetben:
5.2.
A bárányok begyűjtése (korábban „Elszállítás a gazdaságból és szállítás”)
Az alábbi bekezdést törölték: „A bárányok akkor értékesíthetők, ha élőtömegük legalább 9 kg és legfeljebb 16 kg.
Az állatok ekkor szállíthatók a gyűjtőhelyre.
A szállítást az AFNOR NF V 00-051 szabványban meghatározott feltételek szerint kell végezni.
A zsúfoltság és a túlterhelés elkerülése érdekében be kell tartani a járművek férőhelyére vonatkozó előírásokat.”
Az első részben szereplő információk csak a tejesbárányra vonatkoznak, másrészt törölték az élőtömeget, a vágásról szóló következő részben viszont meghagyták a hasított test tömegét.
E bekezdés egyéb elemei átfedésben vannak az általános szabályozással, ezért törlésre kerültek.
A szöveg a következő bekezdéssel egészül ki: „Az állatokat a tartás és különösen a gazdaságból történő elszállításkor végzett válogatás során gondosan kell kezelni annak érdekében, hogy a lehető legkevesebb stressz érje őket.
Tilos az állatokat az irhájuknál fogva felemelni.
Szállítás előtt tilos az állatoknak nyugtatószereket beadni.”Ez a bekezdés az állatoknak a begyűjtési és szállítási műveletek során történő kezelésére vonatkozó feltételeket szabályozza.
A következő rendelkezést törölték: „A gyűjtőhelyen történő átvételkor válogatást kell végezni.
Az OFJ-nek nem megfelelő (a hátukon színes jelöléssel megjelölt és a szállítólevélen azonosított) állatokat már ekkor kiválogatják az OFJ-nek megfelelő állatok közül.
Az OFJ-nek megfelelő tételből a technikus kiemeli a túl satnya állatokat (kétség esetén ágyéktájon megtapintja az állatot, és ha érezhetők a gerincoszlop csigolyái, a bárányt visszaminősíti), illetve a testi hibával rendelkező (sánta stb.) állatokat.
A bárányt a bordáknál is megvizsgálja, hogy megállapítsa, van-e izomzata, és szemrevételezéssel felméri az állat faggyúborítottságát.
Általában mindig ugyanaz a technikus végzi ezt a műveletet.
Tapasztalatának és szaktudásának köszönhetően gyorsan meg tudja ítélni, hogy a bárány megfelelhet-e az OFJ-nek.
Az OFJ céljára alkalmasnak tartott bárányokat ezután tételekbe sorolják.
Amikor a begyűjtött mennyiségek csökkennek, vagy nagyobb szállítmányok keletkeznek, a gyűjtőhelyen összegyűjtött bárányokat szortírozó központba lehet szállítani, ahol a vágóhídra szállítás előtt szétválogatják őket.”
és helyébe a következő rendelkezés lép: „Ha a begyűjtött mennyiségek kicsik, a bárányokat először egy gyűjtőhelyen lehet összegyűjteni.
Ez a művelet mindössze annyit jelent, hogy a bárányokat kisebb tételekben egy adott helyen kirakodják, hogy egy nagyobb tételt képezzenek belőlük, amelyet a szortírozó központba vagy közvetlenül a vágóhídra szállítanak.
Tulajdonképpen összevonják a szállításukat.
A gyűjtőhelyen nem engedélyezett az etetés.
Amennyiben szortírozó központba kerülnek, az OFJ-nek nem megfelelő (a hátukon színes jelöléssel megjelölt és a szállítólevélen azonosított) állatokat kiválogatják az OFJ céljára alkalmasnak tartott állatok közül.
A túl satnya és/vagy testi hibával rendelkező (sánta stb.) állatokat kiemelik az OFJ-re szánt tételből.
A szortírozó központra azonos takarmányozási, elhelyezési és egészségügyi előírások vonatkoznak, mint az állattartó gazdaságra.”